
Νομοθετική κατοχύρωση των Γεωπάρκων

Το Ελληνικό Φόρουμ Γεωπάρκων χαιρετίζει την ψήφιση από το Ελληνικό Κοινοβούλιο του Νόμου του ΥΠΕΚΑ για τη Βιοποικιλότητα, μέσω του οποίου κατοχυρώνεται για πρώτη φορά στην Ελληνική Νομοθεσία η έννοια του Γεωπάρκου. Με το Νόμο αυτό, πέρα από την τροποποίηση προς το καλύτερο και λειτουργικότερο του Νόμου 1650/86, οδηγούμαστε στην ουσιαστική προστασία του Φυσικού Περιβάλλοντος της Ελλάδας και τη σύνδεση της με τη Βιώσιμη Ανάπτυξη που τόσο αναγκαία είναι για τη χώρα μας.
Για πρώτη φορά στην Ελληνική Νομοθεσία χαρακτηρίζονται ως Γεωπάρκα, προστατευόμενες περιοχές που περιλαμβάνουν ιδιαίτερης σημασίας γεωτόπους  και με τον τρόπο αυτό εξασφαλίζεται η προστασία και ορθολογική διαχείριση σημαντικών φυσικών μνημείων και θέσεων  της Γεωλογικής Κληρονομιάς τα οποία μέχρι σήμερα δεν απολάμβαναν μέτρων προστασίας και διαχείρισης.

Ειδικότερα περιοχές της χώρας μας αναγνωρίζονται ως Φυσικά Πάρκα, Εθνικής ή Περιφερειακής εμβέλειας και εφόσον περιλαμβάνουν σημαντικούς γεώτοπους και πλούσια γεωλογική κληρονομιά μπορούν πλέον να χαρακτηριστούν ως Γεωπάρκα και να τύχουν ακολούθως διαχείρισης με στόχο τη βιώσιμη ανάπτυξη και προστασία της Φύσης. Παράλληλα δίνεται η δυνατότητα μεμονωμένοι γεώτοποι και στοιχεία του αναγλύφου να προστατευτούν ως προστατευόμενα Τοπία ή Φυσικοί Σχηματισμοί.

Οι στόχοι του νέου Νόμου για τη δημιουργία Φυσικών Πάρκων και κατ’ επέκταση Γεωπάρκων, δηλαδή «...η διαφύλαξη της φυσικής κληρονομιάς και της βιοποικιλότητας, καθώς και η διατήρηση της οικολογικής ποιότητας ευρύτερων περιοχών της χώρας, με παράλληλη παροχή στο κοινό δυνατοτήτων περιβαλλοντικής εκπαίδευσης και φυσιολατρικών δραστηριοτήτων», επιβραβεύουν με τον καλύτερο τρόπο τις προσπάθειες που καταβάλουν εδώ και μια δεκαετία τα Ελληνικά Γεωπάρκα μέσα από τη συμμετοχή τους στο Ευρωπαϊκό και το Παγκόσμιο Δίκτυο Γεωπάρκων.

Το Ελληνικό Φόρουμ Γεωπάρκων, καθώς και οι τέσσερεις περιοχές που έχουν ήδη αναγνωρισθεί από την UNESCO ως Ευρωπαϊκά και Παγκόσμια Γεωπάρκα (το Απολιθωμένο Δάσος Λέσβου, η περιοχή του Ψηλορείτη στην Κρήτη, η περιοχή Χελμού-Βουραϊκού στην Αχαΐα και η περιοχή Βίκου-Αώου στην Ήπειρο) θα σταθούν στο πλευρό της Πολιτείας για την εφαρμογή του Νόμου αυτού και θα προσφέρουν την εμπειρία και τη γνώση τους για την ουσιαστική και βιώσιμη διαχείριση της γεωλογικής κληρονομιάς και του φυσικού πλούτου της χώρας μας.

